আরাফাত রহমান কোকো

**আরাফাত রহমান** (১২ আগস্ট ১৯৬৯-২৪ জানুয়ারি ২০১৫) হলেন বাংলাদেশের প্রথম মহিলা প্রধানমন্ত্রী খালেদা জিয়া ও সাবেক রাষ্ট্রপতি জিয়াউর রহমানের কনিষ্ঠ পুত্র। তিনি **কোকো** নামেই অধিক পরিচিত ছিলেন।

## প্রারম্ভিক জীবন
আরাফাত রহমান কোকো ১২ আগস্ট ১৯৬৯ সালে কুমিল্লায় জন্মগ্রহণ করেন। ১৯৭১ সালে মুক্তিযুদ্ধের শুরু হলে বাবা মেজর জিয়াউর রহমান স্বাধীনতা ঘোষণা করেন ও সশস্ত্র মক্তিযুদ্ধের সূত্রপাত করেন। মায়ের সাথে কিছুদিন আত্মগোপন করে থাকার পর ১৬ মে নৌপথে পরিবারের সাথে ঢাকায় চলে আসেন কোকো। তারা সবাই কোকোর বড় খালা খুরশিদ জাহানের বাসায় ১৭ জুন ১৯৭১ পর্যন্ত থাকেন লুকিয়ে থাকেন। নিরাপত্তার স্বার্থে তারা স্থান পরিবর্তন করেন। ২রা জুলাই ১৯৭১ ঢাকার সিদ্ধেশরীতে জনাব এস আব্দুল্লাহর বাসা থেকে পাকসেনারা মা ও বড় ভাই তারেকসহ আরাফাত রহমান কোকোকে বন্দি করে। তাঁরা ১৯৭১ সালের ১৫ ডিসেম্বর পর্যন্ত ঢাকা ক্যান্টনমেন্টে বন্দি ছিলেন। ১৬ ডিসেম্বর বাংলাদেশ স্বাধীন হলে তারা মুক্তি পান। কোকো শিক্ষাজীবন শুরু করেছিলেন বিএএফ শাহীন স্কুলে।

এরপর বাবা জিয়াউর রহমান মৃত্যুর পর বেগম খালেদা জিয়া রাজনীতিতে যোগ দিয়ে জাতীয়তাবাদী দলের হাল ধরলে মা তাকে পাঠিয়ে দেন চাচার কাছে যুক্তরাজ্যে। এখান থেকেই তিনি ও লেভেল শেষ করে আমেরিকা চলে যান। আমেরিকা থেকে এ লেভেল শেষ করেন। এরপর তিনি অস্ট্রেলিয়া থেকে সিভিল এভিয়েশনে উচ্চতর শিক্ষা গ্রহণ করেন।
### অস্ট্রেলিয়ায় নিদারুণ অর্থকষ্ট
১৯৮৯ সালে অস্ট্রেলিয়ার মেলবর্নে অবস্থিত ভিক্টোরিয়া ইউনিভার্সিটিতে (সে সময় নাম ছিল ভিক্টোরিয়া ইন্সটিটিউট অফ টেকনোলজী) ভর্তি হন আরাফাত রহমান কোকো। সেখানে দুই সেমিস্টার পড়ার পর তার মা বেগম খালেদা জিয়া টাকা পাঠাতে অক্ষম হলে কোকোর পড়াশুনা বন্ধ হয়ে যায়। তিনি মেলবর্নের ক্লেটন সাবার্বে বসবাস করতেন। এ সময় পিজ্জা ডেলিভারী বয় হিসেবে কাজ করে যৎসামান্য যে আয় হতো তা দিয়ে জীবন নির্বাহ করতেন। অর্থাভাব ছিল প্রকট। বিল পরিশোধ করতে না পারায় তার বাসার টেলিফোন লাইন কেটে দেয়া হয়। বিকল হয়ে যাওয়া গাড়ি মেরামত করেত অক্ষম হয়ার কারণে বন্ধুদের গাড়ী ধার করে খাবার ডেলিভারীর কাজ করেত হতো। ১৯৯১ সালে খালেদা জিয়া দেশের প্রধানমন্ত্রী নির্বাচিত হলেও আর্থিক সমস্যার সমাধান হয়নি। পড়ালেখা বাদ দিয়ে, বিমান ভাড়া জোগাড় করে, কোকোকে দেশে ফিরে আসতে হয়।

## রাজনৈতিক নিপীড়ন
পরিবারসহ ২০০৭ সালে তত্বাবধায়ক সরকারের সময় রাজনৈতিক মামলায় গ্রেফতার হন। তিনি ২০০৮ সালে ১৭ জুলাই সুপ্রিম কোর্টের অনুমতি নিয়ে উন্নত চিকিৎসার জন্য থাইল্যান্ড যান এবং পরবর্তীতে সেখান থেকে মালয়েশিয়ায় গিয়ে বসবাস ও চিকিৎসা করছিলেন। তত্ত্বাবধায়ক সরকারের আমলে ২০০৮ সালের মে মাসে প্রেফতার অবস্থায় নিপীড়নের কারণে অবস্থায় তার শারীরিক অবস্থার অবনতি হয়। বিদেশে চিকিৎসার জন্য প্যারোলে মুক্তি দেওয়া হয়েছিল তাঁকে। তারপর থেকে তিনি বিদেশেই অবস্থান করছিলেন।

আরাফাত রহমান কোকোর বিরুদ্ধে বেশ কয়েকটি মামলা বিচারাধীন ছিল। খালেদা জিয়া ২০১২ সালে কোকোর সাথে সিঙ্গাপুরে সাক্ষাত করেন। কিন্তু জিয়া পরিবার ২০০৭ সালের পরে কখনোই একসাথে হতে পারেনি।

## ক্রীড়া সংগঠক
তিনি ২০০২-২০০৫ সনে বাংলাদেশ ক্রিকেট বোর্ডের উপদেষ্টা পরিষদের সদস্য ছিলেন। এই সময় বিসিবির গেমস ডেভেলপমেন্ট কমিটির চেয়ারম্যানও ছিলেন। এছাড়া ক্রীড়া সংঘ ওল্ড ডিওএইচ এর চেয়ারম্যান ছিলেন। যুক্ত ছিলেন সিটি ক্লাবের সাথেও।

শের-ই-বাংলা জাতীয় ক্রিকেট স্টেডিয়াম ও বগুড়া শহীদ চান্দু স্টেডিয়ামের রূপকার তিনি। তাঁর মৃত্যুতে শোক জানায় বিসিবি ও কোয়াব।

## পারিবারিক জীবন
আরাফাত রহমান সৈয়দা শামিলা সিঁথি (বিয়ে পরবর্তী নাম সৈয়দা শামিলা রহমান সিঁথি)** **কে বিয়ে করেন। তাদের দুই মেয়ে হয় যাদের নাম জাহিয়া রহমান ও জাফিয়া রহমান।

## মৃত্যু
[থাম্ব|আরাফাত রহমানের কবর, ঢাকার [বনানী কবরস্থান|বনানী কবরস্থানে।]]
কোকো ২০১৫ সালের ২৪ জানুয়ারি হৃদরোগে আক্রান্ত হয়ে কুয়ালালামপুরের মালয়েশিয়া জাতীয় মেডিকেল বিশ্ববিদ্যালয়ে ভর্তি হন ও সেখানেই মৃত্যুবরণ করেন। ২৭ জানুয়ারি ২০১৫ তারিখে ঢাকায় হাজার হাজার শোকাহত মানুষের উপস্থিতিতে এক বিশাল জানাজার পর তাকে বাংলাদেশের বনানী কবরস্থানে দাফন করা হয়।

## আরও দেখুন
* জিয়াউর রহমান
* খালেদা জিয়া
* তারেক রহমান
* জিয়া-মজুমদার পরিবার
* শহীদ মইনুল রোডের ৬ নম্বর বাড়ি

## তথ্যসূত্র

বিষয়শ্রেণী:জিয়াউর রহমান
বিষয়শ্রেণী:১৯৬৯-এ জন্ম
বিষয়শ্রেণী:২০১৫-এ মৃত্যু
বিষয়শ্রেণী:বগুড়া জেলার ব্যক্তি
বিষয়শ্রেণী:রাষ্ট্রপ্রধানের সন্তান
বিষয়শ্রেণী:বনানী কবরস্থানে সমাধিস্থ
বিষয়শ্রেণী:মজুমদার–জিয়া পরিবার
বিষয়শ্রেণী:বাংলাদেশী ব্যবসায়ী
বিষয়শ্রেণী:বিএএফ শাহীন কলেজ ঢাকার প্রাক্তন শিক্ষার্থী
বিষয়শ্রেণী:বাংলাদেশের প্রধানমন্ত্রীর সন্তান
বিষয়শ্রেণী:বাংলাদেশের রাষ্ট্রপতির সন্তান
বিষয়শ্রেণী:বাংলাদেশী ক্রিকেট প্রশাসক